Opsada Daraje
Opsada Daraje je predstavljala niz ofanzivnih operacija koje su tokom građanskog rata sirijske vladine snage poduzimale od novembra 2012. do augusta 2016. sa ciljem da preuzmu nadzor nad Darajom, predgrađem glavnog grada Damaska koje je tada bilo pod kontrolom pobunjenika iz Islamske unije Adžnad al-Šam, formalno podređenih Sirijskoj slobodnoj vojsci. Daraja, koja se nalazi 8 km jugozapadno od središta Damaska, predstavljala je jedno od žarišta otpora vladi Bašara al-Asada, a u ljeto 2012. pobunjenici su je nakratko zauzeli i time ona postaje njihovo najbliže uporište središtu glavnog grada. Od tada traju i nastojanja Asadovih snaga da je stave pod svoj nadzor. U proljeće 2013. Daraja se našla opkoljena, ali se uspjela održati sve do 2016. godine kada su vladine snage uspjele zauzeti neke od okolnih farmi, koje su bile ključne za ishranu stanovništva opkoljenog grada. Dana 25. augusta pobunjenički vođe prihvatili su ponudu vladinih snaga da sporazumno napuste grad, odnosno odu u Idlib na sjeveru zemlje, koji se nekoliko godina nalazi pod pobunjeničkim nadzorom. Nju je iskoristilo 700 pobunjenika i oko 300 članova njihovih porodica.

2010-e
Daraja
Rat u Siriji